Skam

**Skam**
Manus og regi: Julie Andem — Produsert av: Marianne Furevold Boland for NRK P3
Sesonger: 4 — Episoder: 43 — Sendt: 25. september 2015–24. juni 2017

***Skam*** er en nettbasert dramaserie for ungdom som ble sendt på NRK og internett i perioden 2015-2017, over fire sesonger.

## Konsept og handling

*Skam* følger elever på videregående og handler om utfordringene de står ovenfor, blant annet forelskelse, vennskap, identitet, gruppepress, sex, religion og status. Serien ble publisert i korte klipp som ble sluppet på nettsiden i sanntid. I tillegg ble meldinger og Instagram-bilder fra karakterene også publisert på nettsiden i sanntid, så man kunne følge de fiktive karakterenes liv mens de fant sted. Hver fredag ble klippene samlet til en episode som ble sendt på NRK nett-tv og NRK3.

Hver sesong fokuserte på én hovedperson og fulgte den gjennom ett semester av videregående. I første sesong var hovedpersonen Eva, som hadde et turbulent forhold med kjæresten Jonas, preget av sjalusi og usikkerhet, samtidig som hun hadde mistet vennene fra ungdomsskolen og slet med å finne ut av hvem hun var. I sesong to var Noora hovedperson, og vi så henne i et dilemma mellom sine sterke prinsipper og følelser da hun ble forelsket i skolens badboy, William. Sesong tre fulgte Isak, som ble forelsket i Even og jobbet med å akseptere seg selv og sin homofile legning, og komme ut til venner og familie. Muslimske Sana var hovedperson i sesong fire, og vi så henne stille spørsmål ved både sin tro og sine venner da hun ble splittet mellom religion og norsk kultur.

## Bakgrunn og utvikling

Serieskaper Andem hadde jobbet for NRK Super på produksjonene *Sara*, *Mia* og *Jenter*, som alle hadde et konsept med videoblogg og at man følger karakterene i "sanntid." NRK P3 etterspurte noe for en eldre målgruppe og de bestemte seg for jenter på 16 år, "i de to årene før du fyller atten, en ny tid med videregående, i en prevoksen, seksuell alder."

For å bli kjent med og få autentisk språk og miljø for målgruppen, tok skaperne utgangspunkt i en metode for produktutvikling kalt NABC (Needs/Approach/Benefit/Competition). De holdt speedintervju med hele klasser og tre timer lange dybdeintervju med forskjellige ungdommer over hele landet. Med utgangspunkt i intervjuene, fant de målgruppens behov og siktet mot å dekke dette behovet med historien. De fant ut at ungdommene hadde et høyt prestasjonspress og ville bruke serien til å få dem til å slippe noe av presset, samt lære dem verdien av å konfrontere frykt.

Andem utviklet ni karakterer som alle kunne være hovedkarakterer med sin egen sesong. Hun brukte Laurie Hutzlers metode og karakterene hadde grunnlag i Hutzlers ni "karaktertyper," og alle hadde en potensiell reise som målgruppen trengte å høre om.

## Karakterer og skuespillere

* Josefine Frida Pettersen som Noora Amalie Sætre (40 episoder, sesong 1-4)
* Iman Meskini som Sana Bakkoush (38 episoder, sesong 1-4)
* Ulrikke Falch som Vilde Hellerud Lien (37 episoder, sesong 1-4)
* Lisa Teige som Eva Kviig Mohn (36 episoder, sesong 1-4)
* Tarjei Sandvik Moe som Isak Valtersen (35 episoder, sesong 1-4)
* Ina Svenningdal som Chris Berg (34 episoder, sesong 1-4)
* Marlon Langeland som Jonas Noah Vasquez (31 episoder, sesong 1-4)
* Thomas Hayes som William Magnusson (21 episoder, sesong 1, 2 og 4)
* Carl Martin Eggesbø som Eskild Tryggvason (21 episoder, sesong 2-4)
* Herman Tømmeraas som Christoffer Schistad (20 episoder, sesong 1-4)
* Kristina Ødegaard som Sara Nørrstelien (20 episoder)
* Cecilie Martinsen som Ingrid Theis Gaupseth (20 episoder)
* David Alexander Sjøholt som Magnus Fossbaken (19 episoder, sesong 3-4)
* Henrik Holm som Even Bech Næsheim (18 episoder, sesong 3-4)
* Rakel Øfsti Nesje som Linn Larsen Hansen (14 episoder, sesong 3-4)
* Sacha Kleber Nyiligira som Mahdi Disi (13 episoder, sesong 3-4)

## Produksjon

Ni rollefigurer som kunne være hovedkarakterer var skrevet før de begynte med casting. For å finne skuespillere dro de på videregående skoler i Oslo og Akershus og brukte Instagram og andre kanaler. Casting gikk ganske tregt i begynnelsen, da målgruppen ikke brukte NRK. De holdt fire auditionrunder fra februar til mai, og 1200 ungdom var inne i første runde. I tredje runde holdt Andem intervju med karakterene. Skuespillerene hadde skrevne replikker, men da manus tok slutt fortsatte de med improvisasjon. Noe av det skuespillerne fant opp da ble brukt til karakterene i ettertid.

Andem ga ikke mye regi før tagning. Skuespillerene hadde ikke leseprøver før tagning, men snakket gjennom det de hadde øvd på hjemme. Ved filming innendørs pleide de noen ganger å gjøre om billedplanen underveis, mens filming utendørs var nøyere planlagt av hensyn til blant annet lysforhold. De filmet vanligvis med ett kamera og sjelden to.

Den første historien Andem skrev var den mellom Noora og William, men den ble ikke brukt før i sesong to fordi de trengte bakgrunnshistorie for å skape kjemi.

Skriving, innspilling og klipp foregikk tett oppå hverandre. Til en episode brukte de tre dager på manus, en og en halv dag på filming og fire-fem dager på klipping. Ofte jobbet Andem med skriving, opptak og klipping på samme tid. Manus måtte skrives med hensyn til at serien skulle publiseres både i små klipp og som en helhetlig episode, så hvert klipp måtte være spennende og ha en cliffhanger. Andem brukte tilbakemeldinger fra seere på nett og fra skuespillerne når hun skrev.

Som promostrategi ville de at serien skulle spre seg blant ungdom gjennom sosiale medier og i skolegården, heller enn gjennom tradisjonell promo som intervjuer og lansering. Mari Magnus var netthistorieprodusent og oppdaterte karakterenes kontoer på sosiale medier for å lage et univers rundt dem utenfor episodene.

## Mottakelse og suksess

Sesong 1 ble sett av 24.000 unike brukere den første uka. Episode 11 av sesong 2 ble sett av 1,3 millioner. Sesong 3 hadde 900.000 unike brukere ukentlig. *Skam* var det mest sette programmet på NRK nett-tv.

Serien vant fem priser under Gullruten i 2016: beste TV-drama, beste nye programserie og årets nyskapning samt fagprisene for beste klipp TV-drama (Ida Vennerød Kolstø) og årets innovasjon (Julie Andem og Mari Magnus).

Høsten 2017 ble *Skam* solgt til syv land som laget sine egne, lokale adaptasjoner: Frankrike, Belgia, Nederland, Spania, Italia, Tyskland og USA. I 2018 kom en oppfølger til serien, kalt *Lovleg*.

## Referanser

1. ↑ 1,0 1,1 1,2 1,3 1,4 1,5 1,6 1,7 "Nerven i "Skam" skal være sterk og relevant" *Rushprint*.
2. ↑ *Slik lagde de «Skam»* **VG.no**
3. ↑ 3,0 3,1 Slik lagde de «Skam» *VG.no*
4. ↑ 4,0 4,1 "Dette er Skam" NRK.no
5. ↑ "Det er Mari som er Noora, William, Vilde og Isak i sosiale medier" *Adressavisen*.